รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท คาสเซ่อร์พีคโฮลดิ้งส์ จำกัด
(มหาชน) ประกอบด้วยกรรมการอิสระจำนวน 3 ท่านกล่าวคือ นางปิยดา สุกใส
เป็นประธานกรรมการตรวจสอบ นายทรงศักดิ์ วงศ์สรรคกร และนางสาวทิพวรรณ คร้ามศรี
เป็นกรรมการตรวจสอบ โดยมี นางสาวพรทิพย์ ศรีพิทักษ์สกุล ผู้จัดการฝ่ายตรวจสอบภายใน
ทำหน้าที่เลขานุการคณะกรรมการตรวจสอบ ทั้งนี้ นางสาวทิพวรรณ คร้ามศรี
ได้รับแต่งตั้งให้เป็นกรรมการตรวจสอบ ตั้งแต่วันที่ 1 สิงหาคม 2555 โดยมติคณะกรรมการบริษัทฯ
ครั้งที่ 12/2555
กรรมการตรวจสอบทุกท่านมีคุณสมบัติของกรรมการอิสระและกรรมการตรวจสอบครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย

ในการปฏิบัติหน้าที่สำหรับรอบปี 2555
คณะกรรมการตรวจสอบได้ปฏิบัติงานอย่างเป็นอิสระตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
โดยมีการประชุมรวม 4 ครั้ง ซึ่งกรรมการตรวจสอบได้เข้าร่วมประชุมครบสามท่านในครั้งที่
3/2555 เพียงครั้งเดียว เนื่องจากในการประชุมครั้งที่ 1/2555 และ 2/2555
ยังขาดกรรมการตรวจสอบท่านที่สาม และในการประชุมครั้งที่ 4/2555 นางสาวทิพวรรณ คร้ามศรี
อยู่ในระหว่างลาคลอดจึงไม่ได้เข้าร่วมประชุม การประชุมทั้ง 4
ครั้งเป็นการประชุมร่วมกับฝ่ายบริหารของบริษัทฯ และบริษัทย่อย
ผู้สอบบัญชีรับอนุญาตและผู้ตรวจสอบภายใน เพื่อร่วมเสนอข้อมูล รับฟังความคิดเห็น
และข้อเสนอแนะที่เป็นประโยชน์ต่อการบริหารงาน

สาระสำคัญของภารกิจที่ปฏิบัติในรอบปี 2555 สรุปได้ดังนี้ คือ

1.  การสอบทานการรายงานทางการเงิน
    คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2555
    ของบริษัท คาสเซ่อร์พีคโฮลดิ้งส์ จำกัด (มหาชน) และบริษัทย่อย ในประเด็นที่เป็นสาระสำคัญ
    โดยสอบถามและรับฟังคำชี้แจงจากฝ่ายบริหาร
    และข้อเสนอแนะจากผู้สอบบัญชีเกี่ยวกับเรื่องของความถูกต้อง ครบถ้วน
    และเชื่อถือได้ของงบการเงิน ตลอดจนถึงการเปิดเผยข้อมูลอย่างเพียงพอ
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวได้จัดทำขึ้นอย่างถูกต้องในสาระสำคัญตามมาตรฐานการบัญชีที่รับรองทั่วไป

2.  การสอบทานระบบการควบคุมภายในและประเมินผลการตรวจสอบภายใน
    คณะกรรมการได้สอบทานผลการประเมินระบบการควบคุมภายในจากฝ่ายตรวจสอบภายในรายไตรมาส
    และมีความเห็นว่าบริษัทฯมีระบบการควบคุมภายในที่เพียงพอ
    และเหมาะสมกับการดำเนินธุรกิจของบริษัทฯ
    และไม่พบข้อบกพร่องในสาระสำคัญที่จะกระทบต่องบการเงินของบริษัท
    ทั้งนี้หน่วยงานตรวจสอบภายในได้ปฏิบัติหน้าที่อย่างอิสระและมีประสิทธิผล

3.  การพิจารณารายการของบริษัทที่เกี่ยวโยงกันหรือรายการที่อาจมีความขัดแย้งทางผลประโยชน์
    จากรายงานของฝ่ายบริหารรายไตรมาส คณะกรรมการตรวจสอบมีความเห็นว่า
    รายการดังกล่าวเป็นรายการที่เกี่ยวข้องกับการดำเนินธุรกิจโดยปกติและได้ปฏิบัติตามกฎระเบียบที่เกี่ยวข้องอย่างสมเหตุสมผล
    โดยมีการเปิดเผยข้อมูลไว้อย่างถูกต้อง และครบถ้วน

4.  การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
    คณะกรรมการตรวจสอบไม่พบว่า มีประเด็นสำคัญเกี่ยวกับการไม่ปฏิบัติตามกฎหมาย
    และข้อกำหนดดังกล่าว

5.  การพิจารณาคัดเลือกผู้สอบบัญชี
    คณะกรรมการตรวจสอบได้พิจารณาคัดเลือกและนำเสนอต่อคณะกรรม การของบริษัทฯ
    เพื่อขออนุมัติจากที่ประชุมใหญ่สามัญประจำปีผู้ถือหุ้นให้พิจารณาแต่งตั้ง นางสาววิมลศรี
    จงอุดมสมบัติ (ผู้สอบบัญชีรับอนุญาตเลขที่ 3899) หรือ นางสาวกรรณิการ์
    วิภาณุรัตน์ (ผู้สอบบัญชีรับอนุญาตเลขที่ 7305) หรือนายจิโรจ ศิริโรโรจน์
    (ผู้สอบบัญชีรับอนุญาตเลขที่ 5113) หรือนางสาวนงลักษณ์
    พัฒนบัณฑิต (ผู้สอบบัญชีรับอนุญาตเลขที่ 4713) แห่งบริษัท กรินทร์ ออดิท จำกัด
    เป็นผู้สอบบัญชีของบริษัท ประจำปี 2556

ในนามคณะกรรมการตรวจสอบ

นางปิยดา สุกใส

ประธานกรรมการตรวจสอบ